S-131/2017

Mál þetta, sem þingfest var og dómtekið fimmtudaginn 7. september sl., er höfðað með ákæru lögreglustjórans á Suðurlandi þann 9. ágúst sl., á hendur A-x-x S-x-x, til heimilis að Arnarheiði 1, Hveragerði,

„fyrir umferðarlagabrot

með því að hafa, síðdegis föstudaginn 5. maí 2017, ekið bifreiðinni [...] sviptur ökurétti og undir áhrifum áfengis (vínandamagn í blóði 2,52‰) um Þorlákshafnarveg að hringtorgi við Suðurlandsveg, Hveragerði.

Teljast brot ákærða varða við 1. mgr. 48. gr. og 1. mgr., sbr. 3. mgr. 45. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði sjö sinnum áður sætt refsingu, í öll skiptin vegna ölvunaraksturs og þar af fimm sinnum jafnframt vegna aksturs sviptur ökurétti. Þann 9. desember 2009 var ákærða gerð sekt vegna ölvunaraksturs. Þann 9. janúar 2014 var ákærða gerð sekt, meðal annars vegna ölvunaraksturs. Þann 19. maí sama ár var ákærði dæmdur til fangelsisrefsingar vegna ölvunaraksturs og aksturs sviptur ökurétti. Þann 30. september sama ár var ákærða dæmdur hegningarauki vegna ölvunaraksturs og aksturs sviptur ökurétti. Þann 3. september 2015, var ákærði dæmdur til að sæta fangelsi í 60 daga, vegna ölvunaraksturs og aksturs sviptur ökurétti. Þann 10. maí 2017, var ákærða gert að sæta fangelsi í fjóra mánuði, vegna ölvunaraksturs og aksturs sviptur ökurétti. Loks var ákærða þann 19. maí sl. dæmdur hegningarauki vegna ölvunaraksturs og aksturs sviptur ökurétti. Brot það sem ákærði er nú sakfelldur fyrir er framið fyrir uppkvaðningu tveggja síðastgreindra dóma og verður ákærða því nú dæmdur hegningarauki. Að framangreindu virtu telst ölvunarakstursbrot ákærða nú ítrekað í fjórða sinn. Þá telst honum í þriðja sinn gerð refsing fyrir aksturs sviptur ökurétti.

Refsing ákærða er hæfilega ákveðin fangelsi í 60 daga. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga sviptingu ökuréttar ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti sækjanda samtals 35.498 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A-x-x S-x-x, sæti fangelsi í 60 daga.

Ákærði er sviptur ökurétti ævilangt.

Ákærði greiði allan sakarkostnað, 35.498 krónur.

S-kvk-nf I-kvk-nf.